Tierce partide di campionât e seconde sconfite. A Rome cuintri de Lazio l’Udin al zuie dome in part inte stesse maniere de scree de stagjon cu la Juve e al piert in maniere piês che cuintri dal Palermo.
La afinitât parziâl cul incuintri dal Juventus Stadium si cjate te ande «catenacciara» dai undis vuidâts di Colantuono, intant che lis diferencis cun chê altre gare in trasfierte a son la mancjance di continuitât e di atenzion in difese, la plui limitade capacitât di rispuindi in cuintripît e salacor la assence di fortune, che però par solit e je dome par judâ cui che al è ardît e stant che îr l’Udin nol veve cuissà ce ardiment… al è just cussì.
Il prin timp de partide dal Olimpico, sot di une ploie mostre, al presente une Lazio cuntun pôcs di infortunâts – tra chescj Klose, Djordjevic e De Vrij – e cuntune cierte voie di fâ valê il fat che e zuie in cjase e che i ten a vinci ancjemò. L’Udin al mostre a clâr che no i ten a fâ la vitime e al ferme lis iniziativis dai aversaris cence fâ masse scjas.
Lis primis conclusions a son dôs punizions, une di Bruno Fernandes e chê altre dal laziâl Candreva, che no crein problemis ni a Marchetti ni a Karnezis.
Ator de metât de prime frazion e rive une altre conclusion di Candreva, avonde pericolose, che e ven mandade in corner. Sot da ploie e dentri dal pantan l’Udin al ten bot e al vuadagne metris indenant e dome tai ultins minûts prime de polse a son i parons di cjase a fracâ l’aceleratôr, cence rivâ a mudâ l’ecuilibri formâl e sostanziâl che al marche dut il prin timp.
Tal secont timp alc al cambie e, magari cussì no, chest nol è a pro dal Udin. La Lazio e je plui decise indenant e lu mostre a clâr za cun Keita dopo trê minûts e po cu il cambi dopli fat di Pioli, che al clame fûr Candreva e Lulic e al bute dentri Felipe Anderson e Matri. Colantuono al rispuint cun Badu al puest di Bruno Fernandes e l’Udin si svicine al vantaç cuntune biele conclusion di Thereau, che però al cjate Marchetti tal puest just tal moment just, e cuntun tîr fûr di Adnan.
Daûr de regule “gol mancjât, gol cjapât” al rive chel de Lazio cui doi gnûf jentrâts: cross di Felipe Anderson su la corsie di çampe a pro di Matri che le bute dentri cul cjâf .
L’Udin al patìs il colp ma al prove a dreçâ la situazion, cun Kone che in dôs ocasions al oblee Marchetti a vuadagnâsi il pagnut.
Colantuono al mande dentri Di Natale, cu la sperance che il cjapitani al cjati la bale juste pal un a un, intant che al continue a sglavinâ e che la Lazio si zove ancjemò dai numars di Matri, che dopo de conclusion cul cjâf dal prin gol al mostre di vê ancje une buine dose oportunisim, stant che al rive a butâ dentri la bale parade indaûr di Karnezis suntun tîr di Keita.
L’Udin al prove a viodi di fâ alc ancje cun Aguirre, ma la Lazio no si scompon, e difint il sucès fint insom e si puarte a cjase ducj i trê a disposizion.
Pal Udin, cumò, a son dôs partidis in cjase – cul Empoli e cul Milan – là che al covente zuiâ e fâ ponts.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn